да са стриктно съобразени с международното право.
 (19)Комисията, въз основа на предпочитанията, изразени от приемащите държави членки и държавите членки с финансово участие, следва да е в състояние, в съответствие с критериите, установени в член 4, параграф 5 от Директива (ЕС) 2018/2001, да ограничи процедурите за отпускане на безвъзмездни средства до конкретни технологии, когато отварянето на достъпа до подпомагане за всички производители на енергия от възобновяеми източници не би довело до най-добрия резултат, по-специално по отношение на електрическата енергия.
 (20)В съответствие с член 3, параграф 5 от Директива (ЕС) 2018/2001 и въз основа на предпочитанията, изразени от приемащите държави членки и държавите членки с финансово участие, Комисията може да организира специални процедури за отпускане на безвъзмездни средства, насочени към подпомагане на проекти с малък мащаб или иновативни проекти, включително в най-отдалечените региони и в изолирани или малки острови, като част от приноса на механизма към благоприятната рамка.
 (21)Процедурата за отпускане на средства в рамките на механизма следва да гарантира достатъчна конкуренция, за да се позволи на заявителите да показват своите реални разходи и да се избегнат тръжни манипулации, да се сведат до минимум трансакционните разходи за Комисията и за заявителите и да се увеличи вероятността одобреният заявител да създаде нови проекти за възобновяема енергия.
 (22)В съответствие с Регламент (ЕС) 2018/1999 подпомагането за проекти, финансирани от доброволни плащания на държавите членки, предназначени от съответната държава членка за покриване на разлики спрямо нейната национална индикативна крива, следва да се разпределя на проекти, чиято тръжна оферта е на най-ниската цена или премия. Други критерии за възлагане, както и критерии за допустимост или подбор, могат да бъдат определени за проекти по функцията за благоприятна рамка на механизма, включително по отношение на въздействието на проектите върху околната среда.
 (23)Изплащането на подпомагането в рамките на механизма следва също така да е обвързано с проверено увеличение на мощностите за производство на възобновяема енергия или на производството на възобновяема енергия в секторите на електрическата енергия, топлинната енергия и енергията за охлаждане или транспорта, постигнато от проектите, за които са отпуснати безвъзмездни средства по линия на механизма. Тези резултати следва да са уточнени в споразумението за отпускане на безвъзмездни средства и значително занижено изпълнение в сравнение с планираните увеличения на мощностите (в kW) или на доставената енергия, посочени в споразумението за отпускане на безвъзмездни средства, може да доведе до прилагане от страна на предоставящия орган на съответните разпоредби, уреждащи спирането, прекратяването или намаляването на плащанията съгласно Регламент (ЕС) 2018/1046.
 (24)Механизмът следва да се прилага в съответствие с принципите на добро финансово управление и качество на изпълнението, установени в Регламент (ЕС, Евратом) 2018/1046. По-конкретно, Комисията следва да предприема необходимите мерки, за да гарантира, че при изпълнението на действията, финансирани по силата на настоящия регламент, финансовите интереси на Съюза са защитени например чрез прилагането на превантивни мерки срещу измама, корупция и всякакви други незаконни дейности, чрез ефективни проверки и при установяването на нередности, измами или нарушения на задължения, чрез събирането на недължимо платените суми.
 (25)Когато процедура за предоставяне на безвъзмездни средства е неуспешна, е уместно Комисията да предложи на държавата членка